ਫ਼ਿਲਮ ' ਸਾਡੀ ਵੱਖਰੀ ਹੈ ਸ਼ਾਨ '  ਬਾਰੇ ਦਸੋ।
ਪੰਜਾਬੀ ਸਿਨੇਮੇ ਦੀ ਪ੍ਰਫੁਲਤਾ ਲਈ ਦੌਰਾਹਾ ਸ਼ਹਿਰ ਦੇ ਡਾਕਟਰ ਇੰਦਰ ਰੂਪ ਸਿੰਘ ਘੁੰਮਣ ਤੇ ਡਾ: ਸੁਖਪਾਲ ਸਿੰਘ ਮਾਂਗਟ ਦੀ ਜੋੜੀ ਵਿਕਰਮਜੀਤ ਸਿੰਘ ਗਿੱਲ ਨਾਲ ਮਿਲ ਕੇ ਪੰਜਾਬੀਆਂ ਦੀ ਦੁਨੀਆਂ ਭਰ ਵਿੱਚ ਆਨ ਤੇ ਸ਼ਾਨ ਨੂੰ ਦਰਸਾਉਂਦੀ ਨਵੀਂ ਪੰਜਾਬੀ ਫ਼ਿਲਮ ਸਾਡੀ ਵੱਖਰੀ ਹੈ ਸ਼ਾਨ ਦਾ ਨਿਰਮਾਣ ਕਰ ਰਹੇ ਹਨ। ਇਸ ਫ਼ਿਲਮ ਵਿੱਚ ਨਾਇਕ ਵਜੋਂ ਖਤਰੋਂ ਕੇ ਖਿਲਾੜੀ ਵਾਲਾ ਫਾਈਨਲਿਸਟ ਸੰਗਰਾਮ ਸਿੰਘ ਅਤੇ ਨਾਇਕਾ ਵਜੋਂ ਮਿਰਜਾ ਵਾਲੀ  ਮੈਡੀ ਤੱਖਰ ਮੁੱਖ ਭੂਮਿਕਾ ਵਿੱਚ ਹੈ।  ਹੋਰਨਾਂ ਭੂਮਿਕਾਵਾਂ ਵਿੱਚ ਗੁਰਪ੍ਰੀਤ ਰਟੋਲ, ਮਨੂੰ ਸੰਧੂ, ਬੀਨੂੰ ਢਿੱਲੋਂ, ਰਾਣਾ ਰਣਬੀਰ, ਸਵਿੰਦਰ ਮਾਹਲ, ਅਨੀਤਾ ਮੀਤ, ਹਰਪਾਲ ਸਿੰਘ, ਤਰਸਿੰਦਰ ਥਿੰਦ, ਧਰਮਿੰਦਰ ਗਰੇਵਾਲ, ਵਿੱਕੀ ਮਾਂਗਟ , ਅਭਿਰਾਏ ਚੀਮਾਂ ਅਤੇ ਅਮਰੀਕ ਮਾਂਗਟ  ਆਦਿ ਹਨ।

ਕੈਨੇਡਾ ਵਿੱਚ ਮੁਕੰਮਲ ਹੋਈ ਇਸ ਫ਼ਿਲਮ ਦਾ ਨਿਰਦੇਸ਼ਕ ਗੁਰਵੀਰ ਸਿੰਘ ਗਰੇਵਾਲ ਹੈ ਜੋ ਪਹਿਲਾਂ ‘ਮੰਨਤ, ਵਰਗੀ ਵਧੀਆ ਫ਼ਿਲਮ ਦਰਸ਼ਕਾਂ ਦੀ ਝੋਲੀ ਪਾ ਚੁੱਕਾ ਹੈ। ਡਾਕਟਰੀ ਵਰਗੇ ਵਧੀਆ ਕਿੱਤੇ ਤੋਂ ਫਿਲਮ ਨਿਰਮਾਣ ਵੱਲ ਆਏ ਡਾ: ਸੁਖਪਾਲ ਸਿੰਘ ਮਾਂਗਟ  ਤੇ ਡਾ:  ਇੰਦਰ ਰੂਪ ਸਿੰਘ ਘੁੰਮਣ ਦਾ ਕਹਿਣਾ ਹੈ ਕਿ ਅਸੀਂ ਕੋਈ ਵਪਾਰ ਕਰਨ ਜਾ ਪੈਸਾ ਕਮਾਉਣ ਲਈ ਫ਼ਿਲਮ ਨਹੀਂ ਬਣਾ ਰਹੇ , ਬਲਕਿ ਸਾਡਾ ਅਸਲ ਮਕਸਦ ਪੰਜਾਬੀ ਹੋਣ ਨਾਤੇ ਪੰਜਾਬ ਦੇ ਅਮੀਰ ਤੇ ਗੌਰਵਮਈ ਸੱਭਿਆਚਾਰ ਨੂੰ ਪਰਦੇ ’ਤੇ ਪੇਸ਼ ਕਰਨਾ ਹੈ। ਪੰਜਾਬ, ਪੰਜਾਬੀ ਅਤੇ ਪੰਜਾਬੀਅਤ ਦੀ ਅਸਲ ਤਸਵੀਰ ਪੇਸ਼ ਕਰਦੀ ਤੇ ਦੁਨੀਆਂ ਭਰ ਵਿੱਚ ਪੰਜਾਬੀਆਂ ਦੀ ਅਣਖ ,ਦਲੇਰੀ ਅਤੇ ਵੱਖਰੀ ਸ਼ਾਨ ਨੂੰ ਦਰਸਾਉਂਦੀ  ਸਾਡੀ ਇਹ ਪਲੇਠੀ ਪੰਜਾਬੀ ਫ਼ਿਲਮ ਦਰਸ਼ਕਾਂ ਨੂੰ ਬੇਹੱਦ ਪਸੰਦ ਆਵੇਗੀ। ਉਨ੍ਹਾਂ ਕਿਹਾ ਕਿ ਅੱਜ ਪੰਜਾਬੀ ਫ਼ਿਲਮਾਂ ਦਾ ਵਧੀਆ ਦੌਰ ਚੱਲ ਰਿਹਾ ਤੇ ਸਾਡੀ ਇਹੋ ਕੋਸ਼ਿਸ਼ ਹੈ ਕਿ ਪੰਜਾਬ ਦੀ ਅਸਲ ਤਸਵੀਰ ਪੇਸ਼ ਕੀਤੀ ਜਾਵੇ। ਸਾਡੇ ਕੋਲ ਬਹੁਤ    ਸਾਰੀਆਂ  ਕਹਾਣੀਆਂ ਹਨ ਜਿਨ੍ਹਾਂ ਨੂੰ ਅਸੀਂ ਵਾਰੋ ਵਾਰੀ ਪੇਸ਼ ਕਰ ਰਹੇ ਹਾਂ।

ਫ਼ਿਲਮ ਦੀ ਕਹਾਣੀ, ਗੀਤ ਤੇ ਸੰਵਾਦ ਡਾ. ਇੰਦਰ ਰੂਪ ਸਿੰਘ ਘੁੰਮਣ ਦੇ ਹਨ ਜਦਕਿ ਪਟਕਥਾ ਗੁਰਵੀਰ ਗਰੇਵਾਲ ਤੇ ਇੰਦਰ ਰੂਪ ਸਿੰਘ  ਘੁੰਮਣ ਦੀ ਹੈ। ਨੌਜਵਾਨ ਸੰਗੀਤਕਾਰ ਦਿਲਪ੍ਰੀਤ ਭਾਟੀਆ ਦੇ ਸੰਗੀਤ ਵਿੱਚ ਸਜੀ ਇਸ ਫ਼ਿਲਮ ਦੇ ਗਾਇਕ ਨਛੱਤਰ ਗਿੱਲ, ਮਾਸਟਰ ਸਲੀਮ, ਫਿਰੋਜ਼ ਖ਼ਾਨ, ਜੈਲੀ ਮਨਜੀਤਪੁਰੀ, ਗੁਰੂ, ਸਿਮਰਨਜੀਤ ਕੌਰ ਅਤੇ ਸਿਲਪੀ ਰਜਦਾਨ ਹਨ। ਨਿਰਦੇਸ਼ਕ ਗੁਰਵੀਰ ਸਿੰਘ ਗਰੇਵਾਲ ਦਾ ਕਹਿਣਾ ਹੈ ਕਿ ਪੰਜਾਬ ਦੇ ਅਮੀਰ ਸੱਭਿਆਚਾਰ ਦੀ ਗੱਲ ਕਰਦੀ ਇਹ ਫ਼ਿਲਮ ਪੰਜਾਬੀ ਸਿਨੇਮੇ ’ਚ ਇੱਕ ਮੀਲ ਪੱਥਰ ਸਾਬਤ ਹੋਵੇਗੀ। ਨਿਰਮਾਤਾ ਡਾ. ਸੁਖਪਾਲ ਸਿੰਘ ਮਾਂਗਟ, ਇੰਦਰ ਰੂਪ ਸਿੰਘ ਘੁੰਮਣ ਤੇ ਵਿਕਰਮਜੀਤ ਸਿੰਘ ਗਿੱਲ ਨੇ ਆਪਣੀ ਇਸ ਫ਼ਿਲਮ ’ਤੇ ਬਜਟ ਪੱਖੋਂ ਕੋਈ ਕਸਰ ਨਹੀਂ ਰਹਿਣ ਦਿੱਤੀ ਅਤੇ ਨਿਰਦੇਸ਼ਕ ਗੁਰਵੀਰ ਗਰੇਵਾਲ ਨੇ ਇਸ ਫ਼ਿਲਮ ਵਿੱਚ ਮਨੋਰੰਜਨ ਦੇ ਸਾਰੇ ਰੰਗ ਭਰੇ ਹਨ। ਫ਼ਿਲਮ ਦੇ ਨਾਇਕ ਸੰਗਰਾਮ ਸਿੰਘ ਨੇ ਕਿਹਾ ਕਿ ਮੈਂ ਬੇਹੱਦ ਖ਼ੁਸ਼ਨਸੀਬ ਹਾਂ ਜੋ ਮੈਨੂੰ ਇੱਕ ਵਧੀਆ ਪੰਜਾਬੀ ਫ਼ਿਲਮ ਵਿੱਚ ਕੰਮ ਕਰਨ ਦਾ ਮੌਕਾ    ਮਿਲਿਆ ਹੈ। ਫਿਲਮ ਦੀ ਨਾਇਕਾ ਮੈਡੀ ਤੱਖਰ ਦਾ ਕਹਿਣਾ ਹੈ ਕਿ ਸਾਡੀ ਵੱਖਰੀ ਹੈ ਸ਼ਾਨ, ਇੱਕ ਬੇਹੱਦ ਪਿਆਰੀ ਤੇ ਮਿਆਰੀ  ਫ਼ਿਲਮ ਹੈ ਅਤੇ ਇਸ ਫ਼ਿਲਮ ਦੌਰਾਨ ਸਹਿ ਕਲਾਕਾਰਾਂ, ਨਿਰਮਾਤਾਵਾਂ ਅਤੇ ਨਿਰਦੇਸ਼ਕ ਵੱਲੋਂ ਮਿਲਿਆ ਸਹਿਯੋਗ ਮੇਰੇ ਲਈ ਯਾਦਗਾਰੀ  ਹੈ। ਮੈਂ ਚਾਹੁੰਦੀ ਹਾਂ ਕਿ ਸਾਡੀ ਵੱਖਰੀ ਹੈ ਸ਼ਾਨ ਵਰਗੀਆਂ ਵਧੀਆ ਪੰਜਾਬੀ ਫ਼ਿਲਮਾਂ ਦਾ ਨਿਰਮਾਣ ਹੋਣਾ ਚਾਹੀਦਾ ਤਾਂ ਜੋ ਪੰਜਾਬੀ ਸਿਨੇਮਾ ਹੋਰ ਪ੍ਰਫੁਲਤ ਹੋ ਸਕੇ। ਇਸ  ਫ਼ਿਲਮ ਵਿੱਚ ਸਿੰਕ ਸਾਊਂਡ ਦੀ ਵਰਤੋਂ ਕੀਤੀ ਗਈ ਹੈ ਜੋ ਪਾਲੀਵੁੱਡ ’ਚ ਪਹਿਲੀ ਵਾਰ ਹੋਇਆ ਹੈ। ਵੱਡੇ ਬਜਟ ਨਾਲ ਤਿਆਰ ਹੋ ਰਹੀ ‘ਸਾਡੀ ਵੱਖਰੀ ਹੈ ਸ਼ਾਨ’, 31 ਅਗਸਤ 2012 ਨੂੰ  ਸਿਨੇ ਦਰਸ਼ਕਾਂ ਦੇ ਸਨਮੁੱਖ ਹੋਵੇਗੀ।
